Dá sa už čítať v parku na lavičke? A na lúke? Dnes nie, prší. Zajtra možno áno. ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
Počasie sa s nami pohráva. Suchá jar, teplá jar, studená jar, daždivá jar. Každý deň inak. Dá sa už čítať v parku na lavičke? A na lúke? Dnes nie, prší. Zajtra možno áno. Dvorček nášho kníhkupectva sa zazelenal a pred kníhkupectvom pribudli nové kvety v kvetináčoch.
## U nás v kníhkupectve
Na konci roka sme dali spraviť niekoľko mikín a tričiek, aj sme ich nosili, ale nebolo to vidno, lebo sme mali oblečené tie bundy. Je presne to počasie, ktoré nás núti vziať si ráno bundu a poobede ju niesť pod pazuchou a mikiny a tričká budú konečne vidno.
Hravé počasie, hravé výbery kníh. Už v staroveku sa hovorievalo, že ľudia potrebujú pečivo, knihy a hry. Pripravili sme pre vás neortodoxný výber kníh o hrách. Hry pre zvládanie hnevu, Hry a Wittgenstein, Cosplay, Tetris, Rodič ako detské ihrisko, Ešte jeden level, gamebooky, Hry s rečou, Paříme, Ako sa ľudia hrajú, The Language game, Život v počítačových hrách.
Minulý týždeň sme uviedli do sveta prvú tohtoročnú knihu nášho vydavateľstva. S Barborou Hrínovou sa rozprávala Jana Juráňová. Bolo to veľmi príjemné rozprávanie a slávnostný večer. Kniha je to výborná, máme ju u nás v kníhkupectve. Záznam z diskusie si budete môcť čoskoro vypočuť z podcastu, knihu si môžete prečítať už teraz.
Na pulte sa nám objavilo niekoľko zaujímavých noviniek, do ktorých sme sa hneď začítali. Sme tu u nás v kníhkupectve všelijaké a všelijakí, tak si každý našiel to svoje. Dve krásne novinky z vydavateľstva Monokel: Sem a tam a Nosferatu sa vracia, ale aj Svědectví Paula Celana od Derridu, niekoľko noviniek z vydavateľstva Neklid, a k tomu Byt. Román ve dvou, dosť dôležitá a aktuálna kniha Naši rodičia starnú či Ako zošiť rodinu z vydavateľstva Premedia. A dokonca aj nová kniha Lukáša Cabalu Leto postávalo v horúcom vzduchu, ktorá prišla z tlačiarne o týždeň skôr ako mala. Občas sa aj také stane.
Tento týždeň pribudne na našej stránke program na apríl a z neho nás čakajú dve podujatia už čoskoro. Zajtra večer (1. 4. 2025) sa v kaviarni uskutoční vernisáž výstavy fotografií študentiek tretieho ročníka Školy umeleckého priemyslu na Sklenárovej a vo štvrtok (3. 4. 2025) bude, tiež v kaviarni o 18:00 uvádzať kniha Dominiky Sakmárovej Biele mesto. Pozývame.
Občas sa u nás v kníhkupectve rozhodneme, že niečo niekam presunieme. Teraz sme napríklad presunuli edíciu prekliatych reportérov z vydavateľstva Absynt ku kase, kde predtým boli DVDčka. Tých je čoraz menej, kníh je stále viac a viac.
## Napísali o Artfore k 35. narodeninám
Spoznala som rodinu Michalovcov. Sú našou každoročnou súčasťou na Stredoeurópskom fóre, ktoré s Martou organizujeme. No sú aj mojou každodennou súčasťou, tým ako neúnavne kultivujú slovenský literárny priestor – nádhernými knihami dovezenými a nádhernými knihami vydávanými. A udalosť? Keď sa tlačili Zaľúbení do Paríža v úžasnej tlačiarni Protisk v Českých Budějoviciach, nemali sme ju s Petrom Župníkom ako dostať na Slovensko. Prepravná spoločnosť bola pre nás pridrahá, všetko, čo sme vyzbierali, sme dali na to, aby kniha bola naozaj krásna – teda na tlač. Kniha je pomerne ťažká – no je na krásnom papieri, tak ako ju pre nás najkrajšie vymyslel Ján Šicko. A v jedno augustové unavené štvrtkové popoludnie, keď som sa prehrabávala novinkami v kníhkupectve, podišiel ku mne Vlado a ponúkol sa mi, že oni mi ju predsa dovezú. Začervenane som odpovedala, že na to nemáme prostriedky. A on len: „Je to krásna kniha, tu nejde o peniaze. Tešíme sa, že ju budeme môcť predávať.“ A o pár dní už bola na pultoch. To sú oni. Michalovci a ich Artforum. Andrea Puková
Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.